Správa zo zahraničnej pracovnej cesty

1.	Účastník ZPC:

Titul, meno a priezvisko:	Ing. Vladimír Belovič, CSc.	
Pracovisko:	MŠVVaŠ SR, Stromová 1, 81330 Bratislava 
sekcia ďalšieho vzdelávania a mládeže 	
Pracovné zaradenie:	štátny radca 	
Znalosť jazykov:	A, F, N, R	
2.	Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	21. - 23. 03. 2012	
Prijímajúca organizácia:	Sekretariát Európskej rady, Brusel
	
Účel cesty:	Účasť na zasadnutí Výboru pre vzdelávanie Rady EÚ 	
Spôsob financovania:	Náklady na ubytovanie, stravné a vreckové náklady hradí MŠVVaŠ SR; cestovné náklady sú refundované MF SR z FO;	
		
3.	Rámcový program pobytu:
21. 03. 2012	Popoludní odchod autobusom z Bratislavy na letisko Viedeň- Schwechat, prílet do Bruselu, ubytovanie.	
22. – 23. 03. 2012
23. 03. 2012	Rokovanie Výboru pre vzdelávanie Rady EÚ v sídle Rady EÚ v Bruseli. 

Odlet do Viedne vo večerných hodinách, návrat do Bratislavy
	
4.	Stručný priebeh rokovaní:
V dňoch 21. – 23. 03. 2012 som sa zúčastnil rokovania Výboru pre vzdelávanie Rady EÚ. Šieste rokovanie Výboru pre vzdelávanie počas dánskeho predsedníctva bolo  venované rokovaniu k tretiemu čítaniu návrhu záverov Rady o referenčnej hodnote pre zamestnateľnosť absolventov  vzdelávania a odbornej prípravy a prerokúvaniu návrhu programu Erasmus pre všetkých.

Počas zasadnutia bola prerokovaná nasledovná agenda:

1.  Schválenie agendy
2.  Informácie  Predsedníctva
3.  Informácie  Komisie 
4. Návrh záverov Rady o referenčnej hodnote pre zamestnateľnosť absolventov  vzdelávania a odbornej prípravy
    - diskusia
       = doc. 7689/12 EDUC 65 SOC 196 JEUN 19
5.  Návrh nariadenia Európskeho parlamentu a Rady, ktorým sa zriaďuje ERASMUS PRE  
      VŠETKÝCH, program Únie pre vzdelávanie, odbornú prípravu, mládež a šport
     - pokračovanie v diskusii na základe dokumentu PRES
        = doc. 6792/12 EDUC 50 JEUN 15 SPORT 13
6.  Rôzne

Stručný obsah a priebeh diskusie k jednotlivým bodom:

1.  Schválenie agendy

Agenda zasadania bola schválená bez pripomienok.

2.  Informácie  Predsedníctva

Dánske predsedníctvo informovalo, že na budúcom zasadaní Výboru sa bude diskutovať o pokroku pri implementácii Európskeho semestra. 

3.  Informácie  Komisie

COM informovala, že pokiaľ ide o benčmark o mobilite v odbornom vzdelávaní a príprave, Eurostat navrhol dve možnosti zberu údajov, 20 ČŠ už súhlasilo so zberom údajov.  

4.  Návrh záverov Rady o referenčnej hodnote pre zamestnateľnosť absolventov  vzdelávania a odbornej prípravy

Členské štáty sa v roku 2009 dohodli, že ako prostriedok monitorovania pokroku a identifikácie výziev by referenčné úrovne pre priemer európskych výsledkov („európske referenčné hodnoty“) mali podporiť ciele uvedené strategickom rámci ET 2020. V tom čase sa dosiahla dohoda o piatich európskych referenčných hodnotách a Komisia bola požiadaná, aby predložila návrhy na ďalšie referenčné hodnoty, okrem iného aj návrh na referenčnú hodnotu v oblasti vzdelávania a odbornej prípravy pre zamestnateľnosť. 
Je potrebné si uvedomiť, že navrhnutá cieľová úroveň predstavuje priemer EÚ a nepovažuje sa za vnútroštátny cieľ jednotlivých členských štátov.

Návrh dánskeho Predsedníctva je nasledovný: S cieľom zvýšiť zamestnateľnosť absolventov na trhu práce do roku 2020 by miera zamestnateľnosti absolventov (vo veku 20 – 34 rokov), ktorí ukončili vzdelávanie pred najviac troma rokmi mala byť aspoň 82 % (v porovnaní so 76,5 % v roku 2010). 

Komisia uviedla, že zamestnateľnosť sa definuje ako podiel zamestnaných 1, 2 a 3 roky po ukončení školy, ktorí neštudujú popri zamestnaní. COM ubezpečila ČŠ, že behom dvoch týždňov budú na stránke Eurostatu dostupné údaje o miere zamestnateľnosti. 

PRES upozornilo, že dostalo list od Výboru pre zamestnanosť (EMCO), ktorý vyjadril niekoľko obáv týkajúcich sa týchto záverov Rady. Avšak EMCO k tomuto bodu nezasadol, z čoho PRES vyvodilo, že sa zrejme nejedná o oficiálne stanovisko tohto výboru. Ten by chcel byť viac zapojený do prípravy tohto dokumentu. PRES to vyrieši doplnením odkazu na spoluprácu s výborom EMCO, čo ČŠ podporujú. 

Záver: Rokovanie k návrhu záverov Rady o referenčnej hodnote pre zamestnateľnosť absolventov  vzdelávania a odbornej prípravy pokračovalo tretím čítaním. Podľa návrhu by do roku 2020  miera zamestnateľnosti absolventov (vo veku 20 – 34 rokov), ktorí ukončili vzdelávanie pred najviac troma rokmi mala byť aspoň 82 %. Členské štáty prezentovali k dokumentu ďalšie pripomienky. Niektorým ČŠ stále nie je jasné, ako bude tento benčmark hovoriť o kvalite vzdelávacích systémov. Podporujú však spoluprácu s výborom EMCO. Diskusia o návrhu benčmarku bude pokračovať na zasadaní Výboru 16. 4. 2012.

5. Erasmus pre všetkých

Delegácie pokračovali v diskusii o kompromisnom návrhu programu „Erasmus pre všetkých“, a to kapitolami VII až X.

Diskusia
IE – problém s myšlienkou jednej koordinujúcej národnej agentúry. Podporujú jeden programový výbor (podobne UK, SE, RO)
FR – všetky odkazy na národný orgán a národnú agentúru musia byť uvádzané v množnom čísle, keďže ČŠ majú rôzne situácie pokiaľ ide o ich počet (podobne LU). Jeden výbor podporujú len v prípade, ak v ňom budú mať experti reprezentujúci oblasti mládeže a športu rovnocenné postavenie ako kolegovia z oblasti vzdelávania (podobne LT).
AT – úlohy a právomoci troch aktérov, vlády, národnej agentúry a Komisie, nie sú dostatočne jasné (podobne LT). Nie je im presne známy význam kontroly a „supervízie“. Nejasné je aj „adekvátne spolufinancovanie“ národného orgánu v ods. 21.9 (podobne PL, NL, MT, HU). Národné orgány by mali odsúhlasiť pracovný program národnej agentúry pred jej zaslaním Komisii (podobne FI). Do ods. 29.b doplniť indikátory spomínané aj v ods. 6. Doplniť nový odsek 30.3., podľa ktorého ak výbor nezaujme žiadne stanovisko, príslušné rozhodnutie sa nesmie prijať, ako to predpokladá komitologické nariadenie v čl. 5 (4)b (Regulation (EU) No 182/2011) - podobne SI, SK, PL, CZ
FI – ods. 29.a upraviť nasledovne: „indikácia sumy určenej každej aktivite a sektoru“
LV – v ods. 22.3 spomenúť „prípravné aktivity“
DE – určiť počet potrebných národných agentúr je kompetenciou ČŠ (podobne BE, LU, EE), nepožadujú na viac agentúr viac financií. Preto nesúhlasia s obmedzením počtu agentúr na jednu. Vypustiť druhú časť ods. 22.3 (podobne IE, SI, BE, UK, EE), podľa súčasného znenia by NA neovplyvňovali výber strategických partnerstiev. Pri podávaní správ NA Komisii má hrať rolu aj národný orgán. Nateraz podporujú samostatné programové výbory pre 3 oblasti (vzdelávanie, mládež, šport – podobne BE, SK, LU, EE). 
SI – podporuje myšlienku podvýborov v čl. 30 (podobne PT, CZ, HU)
BE – federálny systém štátu neumožňuje implementovať ustanovenia kapitol VII a VIII. 
UK – ČŠ by mali mať flexibilitu pri ustanovení vzťahov so svojimi agentúrami, ako aj pri vzťahoch s Komisiou (čl. 23.3)
SK – upozornilo, že v čl. 21.4 chýba stanovenie doby, v rámci ktorej  má národný orgán určiť nezávislý orgán auditu. Indikovalo písomnú pripomienku k čl. 31.2.
RO – vypustiť prvú vetu v čl. 21.10
IT – nesúhlasí s čl. 31.2, je potrebné to vyriešiť súčasným spôsobom. Náklady na činnosť orgánu auditu by mali pochádzať z programu a nie z rozpočtov ČŠ. Je to potrebné uviesť v texte.

COM vysvetlila svoju flexibilitu v otázke národných agentúr v zmysle, že ustúpila z pozície jednej agentúry a momentálne podporuje myšlienku jednej koordinujúcej agentúry. Národný orgán má menej právomocí oproti súčasnému stavu, napríklad  prehlásenie o dôveryhodnosti  už nepredkladá Komisii on, ale národná agentúra. Nevylučuje pridanie právomocí národnému orgánu, avšak to musí byť v súlade s finančným nariadením. To napríklad explicitne stanovuje, že prehlásenie o dôveryhodnosti  predkladá NA. Nikde však nie je napísané, že ju predtým nemôže vidieť.  Časový rámec ustanovenia orgánu auditu nie je síce stanovený, avšak podľa Komisie sa to musí udiať v takom časovom rámci, aby mohol orgán auditu vydať svoje prvé stanovisko k prehláseniu o dôveryhodnosti ku 15.3.2015 (na základe čl. 57.5 budúceho finančného nariadenia). Povinnosť národného orgánu informovať Komisiu každoročne do 30. októbra o svojich monitorovacích a kontrolných aktivitách súvisiacich s programom sa týka predchádzajúceho roka. Komisia stále obhajuje myšlienku jedného programového výboru. Členstvo v nich nie je ad personam, ale ČŠ by mali posielať príslušných expertov. Návrh Rakúska o doplnení nového odseku do čl. 30 Komisiu prekvapila. Nevylučuje, že orgán auditu by musel byť len mimo národného orgánu, hlavne musí byť nezávislý. 

Komisia následne prezentovala svoje neoficiálne dokumenty k medzinárodnému aspektu EfA a k mechanizmu záruk za študentské pôžičky.

Medzinárodná dimenzia
Akcia 1 programu Erasmus Mundus (spoločné diplomy) bude de facto pokračovať. Ich doktorandská časť sa presúva do Marie Curie v programe Horizon. Ďalšia časť, spolupráca so krajinami susediacimi s EÚ, sa tiež objavuje v EfA spájajúc doterajší program Tempus a časť z Erasmus Mundus. Tu bude podporovaná okrem budovania kapacít aj mobilita. Ďalšie krajiny doteraz podporované z programu Alfa (Južná Amerika) a Edulink (Afrika) budú tiež oprávnené na pomoc v rámci budovania kapacít, nebude však podporovaná mobilita. Využívať sa budú financie z hlavy I a IV rozpočtu. 

Členské štáty sa zaujímali, ktoré aktivity budú centralizované a ktoré decentralizované. DE upozornilo na problém, keď sa v čl. 18 o prístupe k programu spomína spolupráca s tretími krajinami v oblastiach podľa čl. 6, ktorý sa však neobmedzuje len na oblasť vysokoškolského vzdelávania, ako to predpokladá Komisia. Komisia nepredpokladá žiadne bilaterálne dohody s tretími krajinami. Uviedla, že nič nebráni rozvoju spolupráce so susediacimi krajinami v oblasti OVP. 

Mechanizmus záruk za študentské pôžičky – základná charakteristika:
•	cieľová skupina: občania EÚ v magisterskom stupni (1 alebo 2 roky) študujúci v inej krajine EÚ alebo EFTA, než v akej majú trvalý pobyt
•	výška úveru: max. 12000 € pre jednoročné a 18000 € pre dvojročné štúdium
•	splácanie založené na modeli poskytujúcom záruky pre jednotlivcov s nízkym príjmom bude trvať zrejme 15 rokov
•	študeti sa budú o pôžičku uchádzať prostredníctvom finančnej inštitúcie vo svojej krajine
•	Komisia predpokladá približne 43000 pôžičiek ročne
•	fungovanie: banka alebo pôžičkový fond schváli pôžičku študentom v magisterskom stupni na základe výhodných podmienok. Na oplátku EÚ poskytne čiastočnú záruku voči nesplácaniu pôžičky, čo znižuje bankám/fondom riziko pôžičiek študentom. Európsky investičný fond by zverejnil výzvu pre finančné inštitúcie so záujmom o tento systém. Tie vstúpia do zmluvného vzťahu s EIF. Študent by rokoval len s príslušnou finančnou inštitúciou. Ak dlžník nebude splácať, finančná inštitúcia si uplatní u EIF časť škody, ak bude dlh v budúcnosti splatený, túto záruku finančná inštitúcia vráti. 

FI uviedlo, že podľa Európskej študentskej únie len v 2 ČŠ súhlasia študentské organizácie s týmto modelom. Budúce možné finančné nároky presahujú pri splácaní 15 rokov obdobie niekoľkých rozpočtov EÚ. Problémy vyjadrilo aj SE, DE, SI, HU. IT sa zaujímalo na kritériá pri prideľovaní pôžičky v prípade vysokého záujmu.   

Zhrnutie diskusie a záver
Delegácie pokračovali v diskusii o kompromisnom návrhu programu „Erasmus pre všetkých“, a to kapitolami VII až X. Hlavné obavy, pripomienky a návrhy delegácií ku kapitolám I až VI možno zhrnúť do nasledovných bodov:

•	panujú rozdiely v oblasti komitológie: kým IE, UK, SE, RO podporujú jeden programový výbor, samostatné výbory pre všetky 3 časti programu zastávajú DE, BE, SK, LU, EE a SI, PT, CZ, HU  podporujú myšlienku podvýborov  
•	nejasná je otázka národného spolufinancovania
•	niekoľko ČŠ vyhlasuje, že  určenie počtu potrebných národných agentúr je kompetenciou výlučne členským štátov 
•	ČŠ požadujú riešiť situáciu, keď výbor nezaujme alebo neprijme pri procedúre preskúmania žiadne stanovisko. Vtedy sa podľa nich nesmie rozhodnutie prijať, ako to predpokladá komitologické nariadenie v čl. 5 (4)b

Následne sa Komisia podrobnejšie venovala dvom aspektom programu, a to dimenzii spolupráce s tretími krajinami a mechanizmu záruk za študentské pôžičky. 

6. Rôzne

V rámci toho bodu nevystúpila žiadna delegácia.

5. Odporúčané závery:

Šieste rokovanie Výboru pre vzdelávanie počas dánskeho predsedníctva bolo venované dvom okruhovým problémom. 
V prvej časti prebehlo čítanie k návrhu záverov Rady o referenčnej hodnote pre zamestnateľnosť absolventov  vzdelávania a odbornej prípravy. Podľa tohto návrhu by do roku 2020  miera zamestnateľnosti absolventov (vo veku 20 – 34 rokov), ktorí ukončili vzdelávanie pred najviac troma rokmi mala byť aspoň 82 %. Viacerým členským štátom stále nie je jasné, ako bude tento benčmark hovoriť o kvalite vzdelávacích systémov. Podporujú však spoluprácu s výborom pre zamestanosť EMCO. Diskusia o návrhu bude pokračovať na zasadaní Výboru dňa 16.4. 2012.

Druhým okruhovým problémom bolo prerokúvanie návrhu programu Erasmus pre všetkých. Delegácie pokračovali v diskusii o kompromisnom návrhu programu, a to kapitolami VII až X. Hlavné obavy, pripomienky a návrhy delegácií k týmto  kapitolám možno zhrnúť do nasledovných bodov:

o	panujú rozdiely v oblasti komitológie: kým IE, UK, SE, RO podporujú jeden programový výbor, samostatné výbory pre všetky 3 časti programu zastávajú DE, BE, SK, LU, EE a SI, PT, CZ, HU  podporujú myšlienku podvýborov  
o	nejasná je otázka národného spolufinancovania
o	niekoľko ČŠ vyhlasuje, že  určenie počtu potrebných národných agentúr je kompetenciou výlučne členských štátov 
o	ČŠ požadujú riešiť situáciu, keď výbor nezaujme alebo neprijme pri procedúre preskúmania žiadne stanovisko. Vtedy sa podľa nich nesmie rozhodnutie prijať, ako to predpokladá komitologické nariadenie v čl. 5 (4)b
Následne sa Komisia podrobnejšie venovala dvom aspektom programu, a to dimenzii spolupráce s tretími krajinami a mechanizmu záruk za študentské pôžičky.

6. Prehľad prinesenej dokumentácie

Prinesená dokumentácia je uložená a je k dispozícii k nahliadnutiu na sekcii ďalšieho vzdelávania a mládeže.

7.	Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú využité pri príprave podkladových materiálov a stanoviska za SR rokovania Rady EÚ pre vzdelávanie, mládež, kultúru a šport, ktorá sa uskutoční v dňoch 10. – 11. mája 2012 a pri príprave koncepčných dokumentov v oblasti vzdelávania a odbornej prípravy.

8.    Spôsob zverejnenia výsledkov ZPC

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete

Správu vypracoval: Ing. Vladimír Belovič, CSc.
Dátum: 30. 03. 2012
Správu schválila:  	Mgr. Kamila Jandzíková, PhD.  - GR SĎVM